google/wiki40b huggingface dataset:
Μελισσουργειό Κιλκίς

Γεωγραφία - Ιστορία

Το Μελισσουργειό βρίσκεται νοτιοδυτικά της λίμνης Δοϊράνης, στους πρόποδες πλαγιές του όρους Μαυροβούνι (τμήμα των Κρουσσίων). Το χωριό απέχει 22,5  χλμ. ΒΑ. της πόλης του Κιλκίς και 73,5 χλμ. Β.-ΒΑ. της Θεσσαλονίκης. Δεξιά του δρόμου Κοκκινιάς - Μεταξοχωρίου και σε απόσταση περίπου 700 μέτρα από το δημόσιο δρόμο υπάρχει "Τούμπα" στην οποία έχουν βρεθεί λείψανα περιβόλου και επιφανειακά πολλές κεραμίδες, κομμάτια από πιθάρια και όστρακα ρωμαϊκών χρόνων. Αξιοθέατο στο κέντρο του χωριού είναι η εκκλησία του Αγίου Γεωργίου που έχει κτισθεί το 1834, βασιλική με κολλητό εξαγωνικό κωδωνοστάσιο και διακοσμημένη εσωτερικά με τοιχογραφίες και τέμπλο με αξιόλογες εικόνες. Έχει χαρακτηριστεί από το 1981 ως οικοδόμημα που έχει ανάγκη από ειδική κρατική προστασία. Το χωριό χαρακτηρίζεται αμιγώς προσφυγικό, μετά τους Βαλκανικούς πολέμους και την ανταλλαγή πληθυσμών, η Επιτροπή Αποκατάστασης Προσφύγων (ΕΑΠ) εγκατέστησε 53 οικογένειες προσφύγων (177 άτομα) από τον Πόντο.

Ονομασία - Διοικητικά

Η παλιά ονομασία του χωριού, από την εποχή της τουρκοκρατίας, ήταν Μουζδερέκ και έτσι αναφέρεται το 1919 στο ΦΕΚ 48Α-05/03/1919 να προσαρτάται στην τότε κοινότητα Κουσόβου. Μετονομάστηκε σε Μελισσουργειό το 1927. Σύμφωνα με το πρόγραμμα Καλλικράτης, μαζί με την Κοκκινιά αποτελούν την τοπική κοινότητα Κοκκινιάς που ανήκει στη δημοτική ενότητα Κρουσσών του δήμου Κιλκίς και σύμφωνα με την απογραφή 2011 έχει πληθυσμό 63 μόνιμους κατοίκους.
Δημήτρης Δρούτσας

Βιογραφία

Γεννήθηκε στη Λευκωσία το 1968. 
Σπούδασε και δίδαξε, ως βοηθός καθηγητή, στη Νομική Σχολή του Πανεπιστημίου της Βιέννης. Ξεκίνησε να γράφει διδακτορική διατριβή στο Πανεπιστήμιο της Βιέννης με θέμα «Ένταξη της Κύπρου στην Ευρωπαϊκή Ένωση», την οποία όμως ποτέ δεν κατέθεσε. Συνεπώς δεν έχει τον τίτλο του διδάκτορα.
Διετέλεσε νομικός σύμβουλος του Υπουργού Εξωτερικών της Αυστρίας Wolfgang Schüssel (1998-1999), Ειδικός Σύμβουλος του Υπουργού Εξωτερικών Γιώργου Α. Παπανδρέου (1999-2004) και διευθυντής του Διπλωματικού Γραφείου του Προέδρου του ΠΑΣΟΚ (2004-2009). Υποστήριξε με θέρμη το Σχέδιο Ανάν, κάτι για το οποίο κατόπιν κατακρίθηκε. 
Στις ευρωεκλογές του 2009 τοποθετήθηκε δέκατος στο ψηφοδέλτιο του ΠΑΣΟΚ χωρίς αρχικά να εκλεγεί. 
Στην κυβέρνηση Παπανδρέου ανέλαβε αναπληρωτής υπουργός εξωτερικών και εν συνεχεία υπουργός εξωτερικών για να αντικατασταθεί τελικώς με τον ανασχηματισμό του Ιουνίου. 
Λόγω παραίτησης του ευρωβουλευτή Σταύρου Λαμπρινίδη για να αναλάβει το υπουργείο εξωτερικών, ο Δρούτσας ως πρώτος επιλαχών εξελέγη ευρωβουλευτής.

Μιλά Γερμανικά, Αγγλικά, Γαλλικά και Ρώσικα. Είναι παντρεμένος με τη δημοσιογράφο Φαίη Καραβίτη.
Πρίσκιλλα και Ακύλας

Οι απόστολοι Πρίσκιλλα (ή και Πρίσκα) και Ακύλας ήταν ζευγάρι Ιουδαίων από τον Πόντο, σκηνοποιοί και οι δύο στο επάγγελμα. Για το ζεύγος αυτό υπάρχουν πληροφορίες κυρίως στο βιβλίο των Πράξεων των Αποστόλων. Κατά τον διωγμό του αυτοκράτορα Κλαυδίου (41-54 μ.Χ.) (τον οποίο μαρτυρά ο βιογράφος Σουετώνιος) αναγκάστηκαν να φύγουν από τη Ρώμη όπου έμεναν, και να έλθουν στην Κόρινθο. Αν η Πρίσκιλλα και ο Ακύλας ήταν ήδη χριστιανοί όταν εκδιώχθηκαν από τη Ρώμη, δεν μαρτυρείται. Το γεγονός ότι ο Απόστολος Παύλος έμεινε μαζί τους στην Κόρινθο, σημαίνει και αποδοχή της χριστιανικής τους πίστης. Κατά μία άποψη, η οποία διατυπώνεται στο συναξάρι της 13ης Φεβρουαρίου, βαπτίσθηκαν από τον Παύλο στην Κόρινθο.
Στην Αγία Γραφή ο Απόστολος Παύλος αναφέρει για αυτούς "Χαιρετισμούς στην Πρίσκιλλα και στον Ακύλα, τους συνεργάτες μου στο έργο του Ιησού Χριστού. Διακινδύνεψαν τη ζωή τους για χάρη μου και τους ευχαριστώ, όχι μόνο εγώ, αλλά κι όλες οι εκκλησίες των εθνών". Δεν υπάρχουν σαφείς μαρτυρίες για το τέλος τους, μερικοί όμως συναξαριστές αναφέρουν ότι αποκεφαλίστηκαν από τους ειδωλολάτρες.
Η μνήμη τους εορτάζεται στις 13 Φεβρουαρίου (επιπλέον, στις 14 Ιουλίου μόνο του Ακύλα).
Άννα Τζουλιάνα Γκοντζάγκα

Βιογραφία

Ήταν η δεύτερη κόρη του Γουλιέλμου δούκα της Μάντουας και της Ελεονώρας των Αψβούργων, κόρης του Φερδινάνδου Α΄ αρχιδούκα της Αυστρίας και βασιλιά της Ουγγαρίας, Βοημίας & Γερμανίας.
Σάββας Κωνσταντόπουλος

Βιογραφικά στοιχεία

Γεννήθηκε στην Κωνσταντινούπολη το 1910. Σπούδασε στη Νομική Σχολή του Πανεπιστημίου Αθηνών και κατά τη διάρκεια των σπουδών του προσχώρησε στους «Αρχειομαρξιστές». Αργότερα όμως προσχώρησε στη συντηρητική παράταξη της εποχής και μεταβλήθηκε σε έναν από τους μεγαλύτερους πολέμιους του ελληνικού κομμουνισμού. Από το 1934 εργαζόταν ως αρθρογράφος και πολιτικός αναλυτής στις δεξιές εφημερίδες «Νέος Κόσμος», «Εθνική Φλόγα», «Ασύρματος», «Εθνική», «Ελληνικόν Αίμα», «Ακρόπολη». Από το 1952 ως το 1966 ήταν διευθυντής στην «Απογευματινή» του Νάσου Μπότση. Το 1966 ξεκίνησε την έκδοση δικιάς του εφημερίδας, του «Ελεύθερου Κόσμου», που κυκλοφόρησε ως το 1982, δηλαδή ένα χρόνο μετά το θάνατό του.
Ο Κωνσταντόπουλος ήταν συνεργάτης των ελληνικών μυστικών υπηρεσιών, αρχικά της ΚΥΠ και έπειτα και της ΓΔΕΑ τουλάχιστον από τη δεκαετία του 1950, ενώ είχε γνωρίσει τον μετέπειτα δικτάτορα Γεώργιο Παπαδόπουλο τον Μάιο του 1958, στο σπίτι του τότε πρωθυπουργού Κωνσταντίνου Καραμανλή, σε σύσκεψη για την αντιμετώπιση της θεαματικής εκλογικής ανόδου της Αριστεράς (ΕΔΑ). Σε εκείνη τη σύσκεψη, στην οποία ο Παπαδόπουλος αντιπροσώπευε την ΚΥΠ, ο Καραμανλής, ανήσυχος για το εκλογικό αποτέλεσμα, αποφάσισε τη συγκρότηση «αφανούς επιτροπής για την παρακολούθηση, θεωρητική και πολιτική, του κομμουνιστικού προβλήματος».
Αργότερα, το 1968, αφού είχε ήδη επιβληθεί η χούντα των συνταγματαρχών, ο Κωνσταντόπουλος έγραψε στον «Ελεύθερο Κόσμο»:

«Εις την επιτροπήν εκείνην έτυχε να γνωρίσω δια πρώτην φοράν, τον ήδη πρωθυπουργόν κ. Γ. Παπαδόπουλον και να εκτιμήσω την σκέψιν του. Μετείχε εις αυτήν ως αξιωματικός. Ο μακαρίτης καθηγητής εις το Μετσόβιον Πολυτεχνείον Άγγελος Προκοπίου, μέλος και αυτός της επιτροπής, είχε πει περί του Γ. Παπαδόπουλου 'Το μυαλό αυτού του αξιωματικού είναι ξυράφι. Είμαι βέβαιος ότι ο Γ. Παπαδόπουλος θα παίξει κάποτε τον πρώτον ρόλον'».
Το 1965, μετά την κυκλοφορία —στα ελληνικά και τα γαλλικά— του δίτομου έργου «Οι πολιτικές δυνάμεις στην Ελλάδα» του Γάλλου πολιτικού επιστήμονα και καθηγητή Ζαν Μεϋνώ, στο οποίο ο Μεϋνώ ασκούσε έντονη κριτική στην οκταετία ΕΡΕ - Καραμανλή για συνεχείς αντιδημοκρατικές εκτροπές του πολιτεύματος, ο Καραμανλής ζήτησε από τον Κωνσταντόπουλο να συγγράψει μια πολιτική βιογραφία που θα υπερασπιζόταν το έργο του, η οποία ολοκληρώθηκε και διορθώθηκε από τον Καραμανλή, αλλά για άγνωστους λόγους δεν δημοσιεύθηκε ποτέ. Το κείμενο (με τις χειρόγραφες διορθώσεις του Καραμανλή) υπάρχει στα Αρχεία Καραμανλή.
Την περίοδο της χούντας ο «Ελεύθερος Κόσμος» κατέστη ημιεπίσημη εφημερίδα του καθεστώτος, είναι δε χαρακτηριστική η προνομιακή «εσωτερική πληροφόρηση» που διέθετε πάντα για θέματα όπως το Κυπριακό ή οι νομοθετικές—συνταγματικές πρωτοβουλίες του Παπαδόπουλου.
Μεταπολιτευτικά ο Κωνσταντόπουλος αντιμετώπισε δικαστικές διώξεις, και τελικά κατέφυγε στη Στοκχόλμη της Σουηδίας όπου και πέθανε στις 9 Ιουλίου του 1981 (κηδεύτηκε στις 15 Ιουλίου στο Πρώτο Νεκροταφείο Αθηνών). Η εφημερίδα του συνέχισε να κυκλοφορεί μέχρι το καλοκαίρι του 1982.
Τοπική ομάδα γαλαξιών

Μεταξύ των πολλών χιλιάδων ομάδων γαλαξιών υπάρχει μία μικρή ομάδα γαλαξιών, η λεγόμενη Τοπική Ομάδα, η οποία αποτελείται από δεκάδες γαλαξίες, τουλάχιστον 35, ως επί το πλείστον νάνους, αν και εικάζεται πως ανήκουν σ' αυτήν και αρκετοί άλλοι, οι οποίοι θεωρούνται υποψήφια μέλη της Τοπικής Ομάδας. Μεταξύ των γαλαξιών αυτής της ομάδας, συγκαταλέγεται ο Γαλαξίας μας, ένας των αστέρων του οποίου είναι ο Ήλιος και μαζί του και η Γη.

Χαρακτηριστικά

Η Τοπική Ομάδα καταλαμβάνει στο διάστημα έναν χώρο ελλειψοειδούς (ωοειδούς) σχήματος, του οποίου ο μέγας άξονας έχει μήκος 10 εκατομμύρια έτη φωτός, ενώ ο μικρός άξονάς του περιορίζεται στο ήμισυ. Περιλαμβάνει 35 γαλαξίες και πιθανώς μερικούς ακόμα, αριθμός που διαρκώς αυξάνεται - ενδεικτικώς στα μέσα της δεκαετίας του 1980 ήταν γνωστά μόνο 17 μέλη, συν άλλα 10 που ήταν υπό συζήτηση. Όλοι τους, περιφέρονται γύρω από ένα βαρυτικό κέντρο που βρίσκεται ανάμεσα στον Γαλαξία μας και στον Γαλαξία της Ανδρομέδας.
Οι δύο μεγαλύτεροι γαλαξίες της Τοπικής Ομάδας είναι ο Γαλαξίας της Ανδρομέδας (Μ31 ή NGC 224), το μεγαλύτερο μέλος της Ομάδας, με 1 τρισεκατομμύριο αστέρες και ο δικός μας Γαλαξίας, με 200 - 400 δισεκατομμύρια αστέρες. Αμφότεροι είναι ραβδωτοί σπειροειδείς με δύσκολα διακρινόμενες ράβδους και διάμετρο εκατοντάδων χιλιάδων ετών φωτός. Οι περισσότεροι από τους άλλους γαλαξίες της Τοπικής Ομάδας είναι νάνοι και δορυφόροι κάποιου από αυτούς τους δύο μεγάλους γαλαξίες. Μοναδική εξαίρεση είναι ο Γαλαξίας του Τριγώνου (Μ33), που είναι ο τρίτος μεγαλύτερος γαλαξίας της ομάδας, απλός σπειροειδής.
Η Τοπική Ομάδα περιλαμβάνει τους Μ32 και Μ110, δυο νάνους ελλειπτικούς γαλαξίες˙ αμφότεροι είναι δορυφόροι του Μ31. Επίσης, υπάρχουν τουλάχιστον 12 ανώμαλοι γαλαξίες στην Τοπική Ομάδα, μεταξύ των οποίων οι γνωστότεροι είναι τα Νέφη του Μαγγελάνου, τουλάχιστον ακόμη 2 νάνοι ελλειπτικοί και οι υπόλοιποι είναι νάνοι σφαιροειδείς γαλαξίες.
Η Τοπική Ομάδα αποτελεί ένα μικρό τμήμα μιας πολύ μεγαλύτερης συγκέντρωσης γαλαξιών, η οποία έχει ονομαστεί Υπερσμήνος της Παρθένου ή αλλιώς Τοπικό Υπερσμήνος και περιλαμβάνει χιλιάδες γαλαξίες.
Δήμος Μπραέσσας

Βιογραφία & έργο

Γεννήθηκε το 1880 στο Αιτωλικό και σπούδασε στην Ανωτάτη Σχολή Καλών Τεχνών της Αθήνας από το 1903 ως το 1909. Παρόλο που εκείνη την περίοδο κυριαρχούσε ακόμη η ακαδημαϊκή αντίληψη που προερχόταν από τους εκπροσώπους της σχολής του Μονάχου, ο Μπραέσσας στράφηκε από νωρίς προς άλλες καλλιτεχνικές κατευθύνσεις επηρεασμένος από τον γαλλικό ιμπρεσιονισμό. Σημαντική επιρροή στο έργο του είχε η συναναστροφή του με καλλιτέχνες όπως ο Περικλής Βυζάντιος, ο Στέλιος Μηλιάδης και ο Γεώργιος Κοσμαδόπουλος αλλά και το έργο του Νικόλαου Λύτρα. Στο έργο του Μπραέσσα κυριαρχεί η υπαιθριστική ζωγραφική σε πλούσια χρώματα και φωτεινούς τόνους υπό την επιρροή του γαλλικού ιμπρεσιονισμού. Τα έργα του περιλαμβάνουν τοπιογραφίες, ηθογραφίες και νεκρή φύση.
Ο Μπραέσσας ήταν ενεργό στέλεχος του συνδικαλιστικού τομέα των καλλιτεχνών: συμμετείχε το 1910 στην ίδρυση του Συνδέσμου Ελλήνων Καλλιτεχνών, μεταπολεμικά υπήρξε ενεργό μέλος του Καλλιτεχνικού Επιμελητηρίου Ελλάδος ενώ το 1953 συμμετείχε στη Φιλική Ομάδα, μια ολιγομελή και βραχύβια καλλιτεχνική προσπάθεια εκπροσώπων του γαλλικού ιμπρεσιονισμού. Πέθανε το 1964 στην Αθήνα.
Γιάννης Βλαχόπουλος

Βιογραφικά στοιχεία

Γιος του Γεράσιμου Βλαχόπουλου και της Ευαγγελίας -το γένος- Σάββα, ο Γιάννης Βλαχόπουλος γεννήθηκε στον Πειραιά, το 1939. Σπούδασε αρμονία στο Εθνικό Ωδείο με τον Μ. Βούρτση και αντίστιξη, φούγκα και σύνθεση στο Ελληνικό Ωδείο με τον Γ. Α. Παπαϊωάννου. Το 1965 πήγε στην Καρλσρούη με υποτροφία της γερμανικής κυβέρνησης, όπου παρακολούθησε παραδόσεις μαθημάτων με τους Μεσιάν και Ζ. Βιλντμπέργκερ στην Μουσική Ακαδημία του Μπάντεν.  Μεταξύ 1966 και 1969 σπούδασε σύνθεση με τους σημαντικούς Γερμανούς μουσικοσυνθέτες Μ. Α. Τσίμερμαν (Bernd Alois Zimmerman) και Χ. Άιμερτ (Herbert Eimert). Ο τελευταίος μύησε τον Βλαχόπουλο στην ηλεκτρονική μουσική.

Μουσική και μουσικολογικά στοιχεία

Βαθύτατα λυρικός,  ο Βλαχόπουλος ξεκίνησε ακολουθώντας τη δωδεκάφθογγη τεχνική. Κατόπιν, πέρασε στον σειραϊσμό, ενώ κατά τα τελευταία χρόνια των σπουδών του στη Γερμανία, πειραματίστηκε με τον αλεατορισμό και με το μουσικό θέατρο. 
Στα τέλη της δεκαετίας του 1970, είχε διαμορφώσει εντυπωσιακά εκφραστικά μέσα, βασισμένα στη μελωδική γραμμή και την ενορχήστρωση, με δραματικές παρεμβολές στον ρυθμό, αναβιώνοντας το κλίμα της αρχαίας τραγωδίας.  Το σημαντικότερο, ίσως, έργο του Συμπόσιον, εμπνευσμένο από το φερώνυμο απόσπασμα του Πλάτωνα, έκανε πρεμιέρα την 1η Φεβρουαρίου 1984, με τη Φιλαρμονική του Βερολίνου.  Το έργο Διάλεξη-Σύνθεση που, στην ουσία, αποτελεί «κολάζ» ηλεκτρονικής μουσικής, μουσικής ιαπωνικού θεάτρου «Νο» και ελαφράς μουσικής, είναι μια καταγγελία του τεχνολογικού πολιτισμού και ποιητική νοσταλγία του παρελθόντος.
Ιππικό

Το πρώιμο ιππικό της Αρχαιότητας

Δεν είιναι γνωστό πότε ακριβώς πρωτοεξημερώθηκε το άλογο ή πότε έγινε η πρώτη ίππευση, όμως γύρω στο 4000 π.Χ. άνθρωποι ίππευαν άλογα στη βόρεια ακτή του Εύξεινου Πόντου. Την ίδια περίπου εποχή στην Αίγυπτο και στη Νοτιοδυτική Ασία εξημερώθηκαν τα γαϊδούρια. Την επόμενη (3η χιλιετία π.Χ.) εξημερώθηκαν οι καμήλες, τόσο οι βακτριανές στα ιρανικά οροπέδια, όσο και οι αραβικές στη Νότια Αραβική Χερσόνησο. Επίσης εξημερώθηκαν οι ελέφαντες στην Ινδία. Από όλα αυτά τα εξημερωμένα ζώα, ο γάιδαρος χρησιμοποιήθηκε μόνο σε ρόλο μεταγωγικού υποζυγίου. Οι καμήλες είδαν και μάχιμη χρήση. Οι ελέφαντες είχαν σημαντικό ρόλο σε όσους στρατούς τους διέθεταν σε ικανό αριθμό. Το άλογο όμως ήταν ο πρωταγωνιστής του ιππικού μέχρι και τον ΒΠΠ, τόσο ως καθεαυτό ιππικό, όσο και ως σώμα αρμάτων, κυρίως στην αρχή.
Βολφ Μαν

Βιογραφία

Εντεκάχρονος πήγε σε συναυλία των Μπιτλς και ακαριαία αποφάσισε να γίνει μουσικός. Λίγα χρόνια αργότερα σχημάτισε δικό του συγκρότημα με τον αδερφό του και έναν φίλο. Έπαιξε σε τοπικούς ραδιοφωνικούς σταθμούς και έκανε τον πρώτο του δίσκο. Μέχρι το 1981 είχε κυκλοφορήσει δύο δίσκους, αρχικά σε αγγλική γλώσσα. Άρχισε να εμφανίζεται με το συγκρότημά του στις περιοδείες των μεγάλων συγκροτημάτων, πχ. Fleedwood Mac. Σιγά σιγά έγινε γνωστός και γνώρισε όλο και πιο μεγάλη επιτυχία στην δεκαετίες του 1980 και 1990.
Επικιχλίδες

Οι Επικιχλίδες ήταν ένα μικρό ερωτικό έπος (επύλλιο), το οποίο αρχαίοι συγγραφείς (όπως ο Κλέαρχος ο Σολεύς και ο Ησύχιος ο Μιλήσιος) απέδιδαν στον Όμηρο. Σύμφωνα με τον ψευδο- Ηρόδοτο οι Επικιχλίδες ήταν ένα από τα πολλά "παίγνια" [διασκεδαστικά δηλαδή ποιήματα] που έγραψε ο Όμηρος την εποχή που διέμεινε στην Βολισσό της Χίου.
Ο Αθήναιος, επικαλούμενος παλαιότερη μαρτυρία του ιστορικού Μέναιχμου, γράφει ότι το ποίημα ονομάσθηκε Ἐπικιχλίδες, επειδή κάποτε ο Όμηρος τραγουδώντας το σε παιδιά έλαβε ως δώρο-ανταμοιβή κίχλες [κίχλη: το μικρό πουλί τσίχλα]. Ίσως όμως ο τίτλος αυτός να σχετίζεται και με την λέξη κιχλισμοί, που σήμαινε τα δυνατά γέλια ή τους καγχασμούς.
Μελινοφάγοι

Οι Μελινοφάγοι είναι το όνομα μιας αρχαίας θρακικής φυλής. Αναφέρεται ότι πήραν το όνομά τους από τη μελίνη -είδος κέγχρου- που κατανάλωναν. Ζούσαν στη σημερινή ανατολική Θράκη, δυτικά της σημερινής Κωνσταντινούπολης.
Βαλδουίνος ΣΤ΄ της Φλάνδρας

Κληρονόμος του Αινώ

Ο πατέρας του τακτοποίησε τον γάμο του με την Ριχίλδη, κόμισσα του Αινώ και του Μονς (1051) με προίκα τις κομητείες του Αινώ και του Μονς τμήματα του Ερρίκου Γ΄ της Αγίας Ρωμαϊκής Αυτοκρατορίας. Το αποτέλεσμα ήταν να ξεσπάσει πόλεμος ανάμεσα στον Βαλδουίνο και τον αυτοκράτορα, ανεπιτυχής για τον Βαλδουίνο. 
Την περίοδο (1050 - 1054) με σύμμαχο τον Λαμπέρ Β΄ του Λανς πολέμησε εναντίον του αυτοκράτορα.

Θάνατος και κληρονομιά του Βαλδουίνου

Πέθανε πρόωρα (17 Ιουλίου 1070), στο νεκροκρέβατο παραχώρησε την Φλάνδρα στον μεγαλύτερο γιο του Αρνούλφο και το Αινώ στον δεύτερο γιο του Βαλδουίνο υπό την προϋπόθεση αν πεθάνει πριν τον Αρνούλφο το Αινώ θα κληρονομήσει ο αδελφός του. 
Ο Βαλδουίνος ΣΤ΄ ανέθεσε στον μικρότερο αδελφό του Ροβέρτο Α΄ την κηδεμονία του μικρού Αρνούλφου και του εγγυήθηκε την ασφάλεια του δικού του γιου Ροβέρτου ενώ τον έβαλε να ορκιστεί ότι θα είναι πιστός στην σύζυγο του Ριχίλδη ως την ενηλικίωση του μικρού Αρνούλφου.  
Ο αδελφός του Ροβέρτος δεν θα κρατήσει τον όρκο του με αποτέλεσμα μετά τον θάνατο του Βαλδουίνου να ξεσπάσει εμφύλιος πόλεμος ανάμεσα στα μέλη της οικογένειας του, ο Αρνούλφος σκοτώθηκε σε μάχη άτεκνος και την Φλάνδρα θα κρατήσει τελικά ο Ροβέρτος.  Το Αινώ θα κυβερνηθεί κανονικά από τον δεύτερο γιο του Βαλδουίνο και τους απογόνους του.
Κοκκύτης

Ο κοκκύτης, επίσης γνωστός ως κοκκύτη ή βήχας 100 - ημερών, είναι μία εξαιρετικά μεταδοτική βακτηριακή νόσος.  Αρχικά, τα συμπτώματα είναι συνήθως παρόμοια με εκείνα του κοινού κρυολογήματος με ρινική καταρροή, πυρετό, και ήπιο βήχα. Αυτό στη συνέχεια ακολουθείται από εβδομάδες σοβαρών σπασμών βήχα. Μετά από μια παύση του βήχα, μπορεί να εμφανιστεί ένας υψίσυχνος ήχος σαν κραυγή ή λαχάνιασμα καθώς το άτομο αναπνέει. Ο βήχας μπορεί να διαρκέσει για 10 ή περισσότερες εβδομάδες , εξ ου και η φράση « βήχας των 100 ημερών". Ένα άτομο μπορεί να βήχει τόσο σκληρά ώστε να κάνει εμετό, να σπάσει ένα πλευρό ή να κουραστεί πολύ από την προσπάθεια. Τα παιδιά κάτω του ενός έτους μπορεί να έχουν λίγο ή καθόλου βήχα και αντί αυτού να έχουν περιόδους κατά τις οποίες δεν αναπνέουν. Η χρονική περίοδος μεταξύ μόλυνσης και  έναρξης των συμπτωμάτων είναι συνήθως επτά έως δέκα ημέρες . Η ασθένεια μπορεί να εμφανιστεί σε εκείνους που έχουν εμβολιαστεί, αλλά τα συμπτώματα είναι τυπικά ηπιότερα.
Ο κοκκύτης  προκαλείται από το βακτήριο Bordetella pertussis. Είναι αερομεταφερόμενη ασθένεια που μεταδίδεται εύκολα μέσω βήχα και φταρνίσματος από ένα μολυσμένο άτομο. Οι άνθρωποι είναι μολυσματικοί στα άλλα άτομα από την έναρξη των συμπτωμάτων μέχρι περίπου τρεις εβδομάδες στις κρίσεις βήχα. Εκείνοι που παίρνουν αγωγή με αντιβιοτικά δεν είναι πλέον μολυσματικοί μετά από πέντε ημέρες. Η διάγνωση είναι δυνατή από τη συλλογή ενός δείγματος από το πίσω μέρος της μύτης και του λαιμού. Αυτό το δείγμα μπορεί κατόπιν να ελεγχθεί είτε με καλλιέργεια ή με αλυσιδωτή αντίδραση πολυμεράσης. 
Η πρόληψη γίνεται κυρίως από τον εμβολιασμό με το Εμβόλιο κοκκύτη. Τα αντιβιοτικά μπορούν να χρησιμοποιηθούν για την πρόληψη της νόσου σε άτομα που έχουν εκτεθεί και είναι σε κίνδυνο σοβαρής ασθένειας. Σε αυτούς με την ασθένεια, τα αντιβιοτικά είναι χρήσιμα αν ξεκινήσουν να χορηγούνται εντός τριών εβδομάδων από την αρχική εκδήλωση των συμπτωμάτων, αλλά κατά τα άλλα έχουν μικρή επίδραση στους περισσότερους ανθρώπους. Σε παιδιά ηλικίας μικρότερης του ενός έτους και μεταξύ εκείνων των γυναικών που είναι έγκυες, συνίσταται να χορηγούνται εντός έξι εβδομάδων από την έναρξη των συμπτωμάτων. Τα αντιβιοτικά που χρησιμοποιούνται περιλαμβάνουν ερυθρομυκίνη, αζιθρομυκίνη ή τριμεθοπρίμη / σουλφαμεθοξαζόλη. Τα στοιχεία που υποστηρίζουν την αποτελεσματικότητα των φαρμάκων για το βήχα είναι ανεπαρκή. Πολλά παιδιά μικρότερα του ενός έτους απαιτούν νοσηλεία.

Συμπτώματα του κοκκύτη

Τα πρώτα συμπτώματα δίνουν την εντύπωση ότι το παιδί περνά ένα απλό κρυολόγημα. Παρουσιάζει δηλαδή, βήχα, ελαφρό πυρετό, τρέχουν τα μάτια του και η μύτη του. Τα πιο πάνω συμπτώματα διαρκούν 1-2 βδομάδες και στην συνέχεια ο βήχας αρχίζει να γίνεται πιο έντονος και πιο συχνός. Επίσης ο βήχας αρχίζει να γίνεται παροξυσμικός. Ο παροξυσμικός βήχας χαρακτηρίζεται από απότομη εισπνοή αέρα που ακολουθείται με 5-10 προσπάθειες για βήχα. Αυτές οι απανωτές προσπάθειες για βήχα διακόπτονται με απότομη εισπνοή κατά την οποία ακούγεται και ένας χαρακτηριστικός θόρυβος
Ομάδα δορυφόρων του Κρόνου Ινουίτ

Η ομάδα δορυφόρων του Κρόνου Ινουίτ είναι μια δυναμική ομαδοποίηση των ανάδρομων ακανόνιστων δορυφόρων του Κρόνου που ακολουθούν παρόμοιες τροχιές. Οι ημιμεγάλοι άξονες των τροχιών τους κυμαίνονται μεταξύ 11 και 18 Gm (11-18 εκατ. χλμ.), οι κλίσεις τους μεταξύ 40° και 50°, και οι εκκεντρότητές τους από 0,15 έως 0,48.
Κυριάκος Θ. Καρνέρας

Βιογραφικά στοιχεία

Ο Κυριάκος Θ. Καρνέρας ήταν αγράμματος. Ο πατέρας του ήταν φτωχός έτσι τον έστειλε μισταρκό (μισθωτός εργάτης). Ακολούθησε έτσι από πολύ μικρός το επάγγελμα του βοσκού μέχρι το θάνατό του. Το 1923 παντρεύτηκε τη συγχωριανή του Ελισάβετ Αδάμου και μαζί έκαναν 7 παιδιά. Ο Καρνέρας φτωχός καθώς ήταν δεν ευτύχησε να πάρει καμιά μόρφωση, αυτό όμως δε στάθηκε εμπόδιο στο να καθιερωθεί ώς ένας ρωμαλέος λαϊκός ποιητής.
Η ποίηση του μπορεί να χωριστεί σε 3 ενότητες: 1) Τα ερωτικά 2) Τα αγροτικά και 3) τα κοινωνικά-ηθικολογικά. Ο Γ. Λυσιώτης αναφέρει ότι "Πολύ χαριτωμένος είναι ο τρόπος του στα ερωτικά τραγούδια, όπου δημιουργεί μια ατμόσφαιρα φετιχιστική και οδηγείται στο σύνολο της ομορφιάς ξεκινώντας από τα διάφορα μέλη του σώματος της γυναίκας, όπως τα μάτια, τα φρύδια, τα μαλλιά, τα στήθη, τα μάγουλα, τα πόδια κ.α." Η τιμή της ανακάλυψης αυτού του ρωμαλέου λαικού ποιητή των κοκκινοχωρίων ανήκει στον Τεύκρο Ανθία, ο οποίος καθοδηγούσε τον Καρνέρα στο δρόμο της ποίησης και φρόντιζε να δημοσιοποιούνται ποιήματά του στην εφημερίδα "Πρωινή", κάνοντάς τον έτσι γνωστό στο ευρύτερο κυπριακό κοινό.
Εξέδωσε 3 ποιητικές συλλογές και το 1980 ανθολογήθηκαν οι προηγούμενες ποιητικές συλλογές μαζί με άλλα ανέκδοτα ποιήματα και κοφτά τραούθκια (δίστιχα)

Χαρακτηριστικό ποίημα

EIMAI
Εἶμ’ ἀγράμματος κουλούτζ‘ιν, ἒν θωρῶ τὰ δκυό μου νύσ‘ια
τζ εις τὴν γῆν γοιὸν το σκουλούτζ‘ιν πασπατεύκω ἴσ‘ια ἴσ‘ια.
Εἶμαι ὅπως μνιὰ κουζούλα, εἶμαι γέρημος ’πὸ οὕλα,
πὄν ἔσ‘ει’ποτζ‘εῖ τζ‘αι τζ‘εῖ εἰς τὸν κόσμον παραπάνω.
Τζ ἡ δουλειά μὄν βοσσ ιτζ‘ὴ τζ·αὶ βοσκὸς ἐννὰ πεθάνω,
γιατί‘ ὁ τζ‘ύρης μ’ ὁ φτωχός ἄφησέν με δίχα φῶς.

Βίντεο

Αφιέρωμα στον Κυριάκο Καρνέρα
Απόστολος Κουνούπης

Βιογραφία

Γεννήθηκε στους Δελφούς , γιος του Νικολάου Κουνούπη. Ανέπτυξε αντιστασιακή δράση, υπηρετώντας στον ΕΛΑΣ μαζί με τον Άρη Βελουχιώτη έχοντας το βαθμό του λοχαγού. Ήταν γιατρός δερματολόγος.
Κατήλθε υποψήφιος στις εκλογές του 1946 στην περιφέρεια Φθιωτιδοφωκίδος με τον Συνδυασμό Εθνικής Πολιτικής Ενώσεως (Κόμμα Βενιζελικών Φιλελευθέρων) και πήρε 539 ψήφους. Στις εκλογές του 1951 και του 1952 κατάφερε να εκλεγεί βουλευτής με την ΕΠΕΚ.
Το 1964 ανέλαβε δήμαρχος Λαμιέων και παύθηκε από τη χούντα των Συνταγματαρχών το 1967. Επανήλθε στο αξίωμα του δημάρχου, έπειτα από τις εκλογές το Μάρτιο του 1975 και υπηρέτησε ως το 1979.
Κηδεύτηκε στη Λαμία στις 21 Φεβρουαρίου 1984.
Ο γιος του, ο δικηγόρος (στην Αθήνα) Γιάννης Κουνούπης, πολιτεύτηκε με το ΠΑΣΟΚ χωρίς να καταφέρει να εκλεγεί βουλευτής.
Μεζουζά

Η μεζουζά (εβραϊκά: מְזוּזָה‬, πληθυντικός: מְזוּזוֹת‬ mezuzot) περιλαμβάνει ένα κομμάτι περγαμηνής που ονομάζεται κλαφ και περιέχεται σε μια διακοσμητική θήκη. Περιέχει επιγραφές από συγκεκριμένους εβραϊκούς στίχους από την Τορά (Δευτερονομία 6:4-9 και Δευτερονομία 11:13-21). Αυτοί οι στίχοι αποτελούνται από την εβραϊκή προσευχή Σέμα Γισραέλ ξεκινώντας από τη φράση: "Ακούστε, ο Ισραήλ, ο Κύριος (είναι) ο Θεός μας, ο Κύριος είναι ένας". Στο βασικό Ραββινικό ιουδαϊσμό, μια μεζουζά τοποθετείται στην πόρτα των εβραϊκών σπιτιών για να εκπληρώσει τη μίτζβα (βιβλική εντολή) να «γράψουν τα λόγια του Θεού στις πύλες και πόρτες του σπιτιού σας» (Δευτερονομία 6:9). Κάποιοι παρερμηνεύουν τον εβραϊκό νόμο και απαιτούν την ύπαρξη μιας μεζουζά σε κάθε πόρτα στο σπίτι εκτός από τα μπάνια, πλυντήρια και ντουλάπες αν είναι πολύ μικρά για να χαρακτηριστούν ως δωμάτια. 
Η περγαμηνή του κλαφ προετοιμάζεται από έναν εξειδικευμένο γραμματέα ("σόφερ σταμ") ο οποίος έχει υποβληθεί σε εκπαίδευση τόσο στη μελέτη των σχετικών θρησκευτικών νόμων όσο και στα πιο πρακτικά μέρη, δηλ. να σκαλίζει τη πένα και να εξασκεί τη γραφή. Οι στίχοι γράφονται με μαύρο ανεξίτηλο μελάνι με ειδικό στυλό από φτερό ή σε σπάνιες περιπτώσεις από καλάμι. Στη συνέχεια η περγαμηνή τυλίγεται και τοποθετείται μέσα στο περίβλημα.
Άνταλμπερτ Μάρκοβιτς

Βιογραφία

Ήρθε στην Αθήνα το 1927 και έγινε στενός συνεργάτης του Ι. Κουμάρη. Διετέλεσε διευθυντής της Αυστριακής Σπηλαιολογικής Εταιρείας για τη Μελέτη των Σπηλαίων. Πήρε μέρος σε σημαντικές έρευνες από το 1927 ως το 1940 στη Μακεδονία και στην Κρήτη.